DA Den Europæiske Unions Tidende C 291/2

KOMMISSIONENS AFGØRELSE

af 3. september 2011

om nedsættelse af en aktørekspertgruppe i Kommissionen vedrørende offentlige indkøb og om ændring af afgørelse 87/305/EØF om nedsættelse af et rådgivende udvalg til fremme af adgangen til deltagelse i offentlige aftaler

(EØS-relevant tekst)

2011/C 291/02

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde og

ud fra følgende betragtninger:

(1) Det fremhæves i Europa 2020-strategien, at politikken for offentlige indkøb skal sikre en så effektiv brug af offentlige midler som muligt, at markederne for offentlige indkøb skal være åbne i hele EU, navnlig i en situation med budgetmæssige og økonomiske problemer i mange medlemsstater.

(2) Det understreges i Europa 2020-strategien, at reglerne for offentlige indkøb bør forbedre erhvervsklimaet, bl.a. med hensyn til innovative små og mellemstore virksomheder med henblik på at støtte overgangen til en ressourceeffektiv økonomi. Politikken for offentlige indkøb bør også bidrage til at nå fælles samfundsmæssige mål, herunder bekæmpelse af klimaændringer og fremme af innovation, som er nogle af de store nye udfordringer, som Europa står over for.

(3) I denne sammenhæng er de rammer, som blev skabt med Kommissionens afgørelse 87/305/EØF af 26. maj 1987 om nedsættelse af et rådgivende udvalg til fremme af adgangen til deltagelse i offentlige aftaler (1), ikke længere egnede til at skaffe Kommissionen den nødvendige ekspertise og det nødvendige praktiske input til at udforme en politik for offentlige indkøb, som kan tage de nye udfordringer op, som EU's politik for offentlige indkøb står over for.

(4) Det er derfor nødvendigt at nedsætte en ekspertgruppe vedrørende offentlige indkøb inden for en ny retlig ramme, som på den ene side gør det muligt at tilpasse gruppens arbejde til Kommissionens nye rammer for ekspertgrupper (2) og på den anden side at sikre Kommissionen den nødvendige ekspertise, erfaring og viden, så den kan tage de nye udfordringer op, som den står over for inden for offentlige indkøb.

(5) Gruppen bør derfor bistå Kommissionen med at føre en kvalificeret udbudsdebat og udvikle en udbudspolitik af høj kvalitet. Gruppen udarbejder i påkommende tilfælde rapporter eller afgiver udtalelser med henblik på at bistå Kommissionen med at udvikle og gennemføre EU's politik og lovgivning om offentlige indkøb.

(6) Et sådant forum kan også give de berørte sektorer mulighed for at holde sig orienteret om udformningen og anvendelsen af EU’s regler om indkøb.

(7) På grundlag af ovennævnte bør gruppen have en blandet sammensætning og bestå af medlemmer udvalgt i deres egenskab af enkeltpersoner og/eller på grund af de interesser, de repræsenterer, samt fra organisationer. Medlemmerne bør have forskellig baggrund, som f.eks. aktører inden for retsvæsenet, tekniske eksperter, der beskæftiger sig med indkøbsaftaler, den akademiske verden, erhvervs- og brancheorganisationer, sammenslutninger af ordregivende myndigheder eller ordregivere.

(8) Gruppens sammensætning bør så vidt muligt være afbalanceret med hensyn til både køn og geografisk oprindelse.

(9) Alle medlemmer skal leve op til de højeste standarder for aktiv og kvalitativ deltagelse i møderne samt i forberedelsen og om fornødent opfølgningen af møderne.

(10) Personoplysninger bør behandles i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (3).

(11) Afgørelse 87/305/EØF bør derfor ophæves —

VEDTAGET DENNE AFGØRELSE:

Artikel 1

Kommissionens aktørekspertgruppe vedrørende offentlige indkøb

Der nedsættes herved en aktørekspertgruppe vedrørende offentlige indkøb (i det følgende benævnt »gruppen«).

Gruppen erstatter det rådgivende udvalg til fremme af adgangen til deltagelse i offentlige aftaler, som blev nedsat i henhold til afgørelse 87/305/EØF.

Artikel 2

Gruppens opgaver

Gruppen har til opgave at give Kommissionen juridisk, økonomisk, teknisk og/eller praktisk viden og ekspertbistand af høj kvalitet med henblik på at bistå Kommissionen med at udforme EU's politik for offentlige indkøb.

Disse opgaver kan omfatte:

a) udarbejdelse af juridiske og økonomiske analyser samt kommentarer til de vigtigste ændringer eller strukturelle udviklingstendenser inden for offentlige indkøb og indvirkningen heraf på EU’s politiske rammer

b) feedback til Kommissionens tjenestegrene om udfordringer og udviklinger inden for specifikke sektorer, som kan kræve en reaktion, for så vidt angår offentlige indkøb, samt forslag til passende løsninger

c) input, som skal forbedre effektiviteten af EU's politik for offentlige indkøb

d) input i forbindelse med Kommissionens forberedende lovgivningsarbejde vedrørende offentlige indkøb

e) bistand til Kommissionens tjenestegrene til analyse af Den Europæiske Unions Domstols retspraksis på området.

Gruppens udtalelser er ikke bindende for Kommissionen eller dens tjenestegrene.

Artikel 3

Høring

Kommissionen eller dens tjenestegrene kan høre gruppen om spørgsmål i relation til EU’s politik for offentlige indkøb, lovgivning og praksis.

Artikel 4

Medlemskab — udnævnelse

1. Gruppen har højst 20 medlemmer.

2. Medlemmerne er personligt udnævnte enkeltpersoner, enkeltpersoner, der repræsenterer fælles interesser, og/eller organisationer, jf. regel 8 i de horisontale regler for Kommissionens ekspertgrupper.

3. Alle medlemmer og deres repræsentanter skal leve op til de højeste standarder for aktiv og kvalitativ deltagelse i møderne samt i forberedelsen og om fornødent opfølgningen af møderne.

4. Kommissionens tjenestegrene offentliggør en indkaldelse af ansøgninger med henblik på udvælgelse af gruppens medlemmer.

5. Medlemmerne udnævnes af generaldirektøren for GD for det Indre Marked og Tjenesteydelser. De udvælges blandt enkeltpersoner og organisationer, som har kompetence på de i artikel 2 og 3 omhandlede områder, og som har reageret på indkaldelsen af ansøgninger.

Organisationer udnævner deres repræsentanter. Generaldirektøren for GD for det Indre Marked og Tjenesteydelser kan afvise en repræsentant, som er foreslået af en organisation, hvis repræsentanten ikke svarer til den profil, som kræves i indkaldelsen af ansøgninger. I så fald bedes organisationen udnævne en anden repræsentant.

6. Medlemmer udnævnes for tre år af generaldirektøren for GD for det Indre Marked og Tjenesteydelser. Mandatet kan fornyes én gang for en periode af højst tre år. Generaldirektøren for GD for det Indre Marked og Tjenesteydelser afgør, om medlemmer skal have fornyet deres mandat på baggrund af deres bidrags kvalitet, regelmæssighed og relevans, jf. artikel 3.

Medlemmerne varetager aktivt deres hverv, indtil de afløses.

7. Det kan fastsættes, at der udnævnes samme antal suppleanter som medlemmer. Suppleanter udnævnes på samme vilkår som gruppens medlemmer; er et medlem fraværende eller forhindret, erstattes det automatisk af en suppleant.

8. Medlemmer, der ikke længere er i stand til at bidrage effektivt til gruppens arbejde, og som træder tilbage, eller som ikke overholder bestemmelserne i denne artikels stk. 5 eller i traktatens artikel 339, kan udskiftes i den resterende del af deres mandatperiode.

9. Personligt udnævnte enkeltpersoner optræder uafhængigt og i offentlighedens interesse. Enkeltpersoner, der repræsenterer interessenternes fælles interesser, må ikke repræsentere en enkelt interessent.

10. Navnene på de personligt udnævnte enkeltpersoner, enkeltpersoner, der repræsenterer fælles interesser, og/eller organisationer, vil blive offentliggjort i Kommissionens register over ekspertgrupper og lignende enheder, herefter benævnt »registret«. Interesser, som repræsenteres ved enkeltpersoner, offentliggøres ligeledes i registret.

Enkeltpersoner, som ikke ønsker deres navne offentliggjort, kan anmode om en undtagelse fra forpligtelsen til offentliggørelse, som fastsat i første afsnit. En undtagelse indrømmes kun, hvis offentliggørelsen af ekspertens navn kan bringe hans eller hendes sikkerhed eller integritet i fare eller i urimelig grad skade privatlivets fred.

11. Indsamling, forvaltning og offentliggørelse af personoplysninger finder sted i overensstemmelse med forordning (EF) nr. 45/2001 (4).

Artikel 5

Gruppens arbejde

1. En repræsentant for Kommissionens tjenestegrene er formand for gruppen.

2. Gruppen handler på anmodning af Kommissionens tjenestegrene.

3. Kommissionens tjenestegrene fastsætter på forhånd dagsordenen for møderne. I denne sammenhæng kan de tage forslag fra gruppens medlemmer i betragtning.

4. Kommissionens tjenestegrene kan beslutte, om hele gruppen eller en undergruppe/flere undergrupper mødes. Undergrupper består af medlemmer med særlig relevant ekspertise og/eller interesse i dagsordenspunkterne på et specifikt møde.

5. Kommissionens tjenestegrene kan efter behov invitere eksterne eksperter med specifik kompetence inden for et emne på dagsordenen til at deltage i gruppens arbejde. Kommissionens tjenestegrene kan desuden give observatørstatus til enkeltpersoner, organisationer som defineret i regel 8, stk. 3, i de horisontale regler om ekspertgrupper og kandidatlande.

6. Alle gruppens medlemmer og deres repræsentanter samt de indbudte eksperter og observatører til et specifikt møde skal overholde reglerne om behandling af fortrolige oplysninger, som følger af traktaterne og gennemførelsesbestemmelserne hertil samt Kommissionens sikkerhedsforskrifter vedrørende beskyttelse af EU's klassificerede oplysninger i bilaget til Kommissionens afgørelse 2001/844/EF, EKSF, Euratom (5). Hvis de tilsidesætter disse forpligtelser, kan generaldirektøren for GD for det Indre Marked og Tjenesteydelser træffe alle relevante foranstaltninger.

7. Gruppens og undergruppernes møder afholdes normalt i Kommissionens lokaler. Sekretariatsopgaverne varetages af Kommissionen. Andre tjenestemænd i Kommissionen med interesse i de emner, der behandles, kan deltage i gruppens møder.

8. Gruppens forretningsorden skal være standardforretningsordenen for ekspertgrupper, medmindre gruppen vedtager særlige bestemmelser.

9. Kommissionen offentliggør relevante oplysninger om gruppens aktiviteter i registret eller via et link fra registret til et særligt websted.

Artikel 6

Mødeudgifter

1. Der ydes ikke vederlag for det arbejde, der udføres af deltagerne i forbindelse med gruppens aktiviteter.

2. Deltagernes rejse- og opholdsudgifter i forbindelse med gruppens aktiviteter refunderes af Kommissionen i overensstemmelse med de i Kommissionen gældende bestemmelser.

3. Disse udgifter refunderes inden for rammerne af de disponible midler, der er afsat til formålet som led i den årlige procedure for tildeling af ressourcer.

Artikel 7

Ophævelse

Afgørelse 87/305/EØF (6) ophæves.

Udfærdiget i Bruxelles, den 3. september 2011. På Kommissionens vegne Michel BARNIER Medlem af Kommissionen

(1) EFT L 152 af 12.6.1987, s. 32. Kommissionens afgørelse 87/305/EØF af 26. maj 1987 om nedsættelse af et rådgivende udvalg til fremme af adgangen til deltagelse i offentlige aftaler.

(2) SEK(2010) 1360 endelig.

(3) EFT L 8 af 12.1.2001, s. 1.

(4) Se fodnote 3.

(5) SEK(2007) 639 af 25.6.2007.

(6) Se fodnote 1.